钦定古今图书集成/方舆汇编/职方典/第1252卷 > 《石鼓学田记》元·黄清老
## 钦定古今图书集成/方舆汇编/职方典/第1252卷 > 《石鼓学田记》元·黄清老

石鼓山，衡之附庸也。奇崛耸拔，中高而外秀，蒸、湘二
水，左右环之，既合，汤汤浩浩，同归于洞庭书院。当二
流之交，回澜渟渊，远嶂森列，楼阁如在虚空中，盖湖
南第一之胜地也。唐元和间，州人李宽中结庐读书
其上。宋景祐丙子，始赐额与“四书院”并称于天下。勉
斋黄文肃公提举湖南学校，视芹藻地薄，请于朝，以
公帑鬻籍入官。田在茶陵之哀鹄乡者助之。自是衣
冠济济，有上庠之风焉。圣朝混一，仍置学官主其地。
至元十九年，茶陵陞州，宣阃以吾故田鸦鹊塘及弥
勒庄悉𢌿，其学士有辞，乃中析之，以弥勒庄归我。田
素号善地，远书院而迩灵岩寺，无赖僧谓其名浮屠
也，可以力夺。既鼓众取其禾，且置伪碑垄上曰：“崇宁
八年某舍。”崇宁本无八年，而听者不能辨。前山长广
信邓大任、鄱阳王复、庐陵康庄，相继讼理，暂得遄失，
久而弊滋，案牍俱泯。后至元丙子冬，新安程君敬直
来长是山，诸生以告，即誓曰：“所不复兹田者，有如二
水。”闻者壮之。适分宪姚公子征来按郡，上书白其事。
公为穷追故牍，出于府之小胥家，乃移郡定议。既而
南台监察御史伯颜公九成、甄公允中继至，又以白复得异。时省委湘乡尹张询所拟成卷，移文郴桂分
宪指挥茶陵，俾以田复，且上其事。所隶僧技穷，赂主
书者，更遣官覆稽。既至茶陵，尹吴思义、衡倅于守中
君适以公至潭，白于宪使郭公宋道阃帅沙班公，皆
为分遣行人速成，及履其亩，乃得编户，陈自占名数，
具言佃石鼓田，与簿籍参验较著，僧乃钳口退伏。至
是行省命下，完璧来归，凡三百九十有五亩有奇，岁
内租一百石。自启纷迄今，六十有三年矣。石鼓诸生
谓春秋大复，地不可无纪，具本末来请。予观程君立
志于初，竭力三载，卒酬其言，固宜大书。然“有事伊始，
主张纲维，率皆佥宪姚公之功，而九成、允中两御史
继之，宪使阃帅二公成之，斯文赖以不坠，法应特书。
若宪司知事李公克温，察院书吏王雝、高绚赞画于
上路，总管杨侯倬、知事赵璧奉行于下，其劳皆得书。”
且石鼓之田有在衡之新城庄者，素为豪右所匿，君
发其蔀，得粮二十石。有在祁阳及衡山之紫盖乡者，
利归富室，行之八九，君悉更地佃，而租咸复旧，亦宜
附书。